حامد احمدی- اوچورتمانی وورماسینلار-معاصر ترکی رومان
« اینجـی ، اینجـی ! » دئیه باغیـراندا دؤنوب باخدیـلار . سنـی چـاغیرماغیمی ائشیدنده آنام آغـلاماغا باشـلادی . او زامان آنلادیم گئدیبسن ! بیلمیرم سسیمی ائشیتدین می؟ قاپی تازا باغلانمیشدی . ائشیدَسن دئیه باغیردیـم . کئشکه ائشیدیب دؤنوردون. چمدانیوا یئرلَشردیم. کیمسه گؤرمزدی منی. جینقیلی اولاردیم. گیزلین پالانج اوینایاندا بیر یول اوردا گیزلنمیشدیم. یئنه گیزلَنردیم. دمیر قاپی لاری کـئچنده چیخاردیم چمدانیندان.
گـئتدیییندن بو یانا فقط سنی گـؤرورم رؤیامدا. گـؤر نئجه: بیر گون سنله یئنه حَیطده گـزیردیک ، او باشدان بو باشا گـئدیب گلیردیک. سن هیزلی هیزلی یئریییرسن، من ده سنه یئتیشمک اوچون قاچیرام. اللـرینی دالیندا دویونله ییبسن، من ده اللریمی دویونله مه یه چالیشیرام، آمما اللـریم بیربیرینه یئتیشمیر. دووارا یئتیشنده سن بیردن دؤنورسن، من ده دؤنمه یه چـالیشیرام آمما سنه یئتیشمیـرم . بیـردن یاغیش باشـلاییر. سن منه: « قـاچ تـازا آلدیغیمیز شامپونو گتیر باریش ، » دئییرسن .
من ایچری گـئدیب شامپونو گوتورورم. باشیمیزا تؤکوروک، یاغیشلا کؤپوکله نیر. کـؤپوک لـر باشیمیزدان هر یئریمیزه آخیر. سنه باخیرام : کؤپوکدن گـؤرونمز اولوبسان . سسلنیرم : « سنی گـؤرنمیرم اینجی ، هارداسان ؟ »
کـؤپوک ییغینی حَیطین دیبینده کی دمیر قاپی یا دوغرو یئریییر :
منی سسله ییرسن : « گل ، قاپی یا ووراخ ! »
آمما قاپی یا وورساق آچارلـی عمی گلر !
« لاپ یـاخجی، گلسین » دئییرسن .
قاپی یا ووروروق . گلیب گئــدن یـوخ . یـاغیـش بَتَـرلَشیر. ای وای ! کؤپوک لریمیز یاغیش سویو ایله یویولوب آخاجاقدیر. آها ! بیر آیاق سسی گلیـر . بو همن آچـارلـی عمی نیـن سسیدی .
آچارلارین شیققیلتی سسیندن بیلیریک اودو. او بیری عمی لرین بیر آچاری اولور ، او آچار دا موغایات اولدوغو سلولون آچاریدی . بیزیم سلولدان موغایات اولان خالانین دا بیر آچاری وار . نه دن « قوروقچو آنا » دئییرلر اونا اینجی ؟ آنام دا اونا بئله دئییر. او هر کسین آناسی می ؟ آمما او بیزی ایچری سالیر. آنالار اوشاق لارینی ایچری سالارلارمی؟ من آچارلی خالا دئییرم اونا. آچاری چوخ اولان عمی نیـن آدی دا باش قـوروقچودو . ان چوخ شیققیلتینی او چیخاریر. بوتون سلول لارین آچارینی داشییر او .
بـاش قوروقچو قیشقیریـر قـاپینین او بیـری تـاییندان: « نه ایستیسن آرادا قـالمیش ؟ »
سن منه « آرادا قـالمیش دئمه ، عاییبدیر » دئمیشدین . بس اوندا بـاش قوروقچو نه دن « آرادا قالمیش » دئییر ؟ من ده اونا تای چوخ شیققیلتی چیخارسام « آرادا قالمیش » دئیه بیلرم؟ منـی سوسدوروب اونا دئییرسن: « قاپینی آچین، مـریض وار ! »
اگـر یالان دانیشماق پیسدی، سن نییه یالان دانیشیرسان اینجی ؟
« یالان لار ایکی جور اولارلار» دئییرسن منه. « یئرلی و یئرسیز. بو یئرلی بیر یالاندی . »
آمما من ده اؤزوم دانیشدیغیم یالان لاری یئرلی حئسابلاییرام . حیرصلنیرسن منـه :
« اوشـاق لار یـالان دانیشمامالـی. اونـلار یئرلـی و یئرسیز یـالان لاری بیلمزلر هله . »
اه نه ائله ییم … من ده بؤیوینده یالان دئیرم .
بـاش قوروقچـو سنیـن یئرلـی یـالانینا اینـاندی. دئییر بس مریض وار. آچیـر قاپینـی . بیردن بیـزی گـؤرور قـارشیسیندا . ایکی دنه کؤپوک ییغینی. پیس وضعده قورخور . بیز ایکیمیز بیر آغیزدان « پف ! » دئیه قیشقیریریق. او قورخودان دوشوب حـالدان گـئدیر. الیمدن توتورسان. قاچیریق . ایکی یانیمیزدا سلول لارین سیراسی. یاغیشدا ایسلا نیریق. ایسلا ندیقجا کؤپوک لریمیز آخیر. اؤنجه سنین بورنون چیخیر ائشییه . بورنون اوزانمیش اولمالی اینجی. دئیه سن یئرلـی یالان لار دا اوزادیر اینسانین بورنونو .
قوروقچو لار اول آنـلامیرلار بیزیم نه اولدوغوموزو. قاچـا قاچا گلن ایکی کؤپوک گولـله سینی گؤرونجه قورخویـلا کنارا قاچیرلار . سونرا سنین بورنونو گـؤرورلر کـؤپوک لرین آراسیندان .
pes_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab